- ప్రపంచ వ్యాప్తంగా తగ్గుతున్న నిల్వలు
- ప్రస్తుత గనుల్లోనూ చివరి దశకు ఉత్పత్తి
- అన్వేషణ బడ్జెట్‌ను కుదిస్తున్న కంపెనీలు
- తగ్గిన అన్వేషణ.. కానరాని కొత్త నిక్షేపాలు
- ఇక పసిడికి ప్రత్యామ్నాయమే దిక్కయేనా!
నవతెలంగాణ, వాణిజ్య విభాగం: రానున్న రోజుల్లో బంగారం లభ్యత భారీగా పడిపోయే అవకాశాలు కనిపిస్తున్నాయి. ప్రపంచ వ్యాప్తంగా ప్రధాన బంగారు ఉత్పత్తి గనులలో నిల్వలు అడుగంటుతుండడం.. కొత్త గనుల అన్వేషణకు ప్రధాన కంపెనీలు అదనంగా మరిన్ని నిధులను వెచ్చించేందుకు ఆసక్తి చూపకపోవడంతో పాటు.. చాలా చోట్ల పసిడి గనుల అన్వేషణ సత్ఫలితాలిస్తుండక పోవడంతో.. రానున్న రోజుల్లో డిమాండ్‌ తగ్గట్టుగా అపరంజి లభ్యతపై అనుమానాలు నెలకొంటున్నాయి.
అడుగంటుతున్న నిల్వలు..
ప్రపంచలోనే అతిపెద్ద బంగారు నిక్షేపాలున్న దక్షిణాఫ్రికాలోని విట్‌వాటర్స్‌అండ్‌ బేసిన్‌, నెవిడాస్‌ కార్లిన్‌ ట్రెండ్‌తో పాటు ఆస్ట్రేలియాలోని సూపర్‌పిట్‌ క్షేత్రాలలో గత 130 ఏండ్లుగా విరామం లేకుండా ముడి బంగారాన్ని తోడేస్తున్నారు. దీంతో ఇప్పుడక్కడ దాదాపు నిల్వలు అడుగంటే పరిస్థితి నెలకొంది. ఫలితంగా ఇక్కడ రానున్న రోజుల్లో ఉత్పత్తికి తెరపడే అవకాశాలు కనిపిస్తున్నాయి. 1970-90 మధ్య దశాబ్దాలలో వరుసగా 50+, 30+, 10+ మిలియన్‌ ఔన్సుల బంగారం నిల్వల లభ్యత నమోదు అయింది. అయితే ఇప్పుడు పరిస్థితిలో మార్పు కనిపిస్తోంది. గత 15 సంవత్సరాల కాలంలో ఈ లభ్యత కేవలం 15 మిలియన్‌ ఔన్సు దరిదాపులకే పరిమితం అవుతున్నట్టుగా అధికారిక నివేదికలు చేబుతున్నాయి. ప్రపంచ వ్యాప్తంగా బంగారం ధరలు పడిపోతున్న నేపథ్యంలో కంపెనీలకు పెద్దగా లాభం అందక.. వారు కొత్త నిక్షేపాల అన్వేషణ బడ్జెట్‌ను తగ్గిస్తూ వస్తున్నారు. ఎస్‌ అండ్‌ పీ గ్లోబల్‌ నివేదిక ప్రకారం ఫెర్రస్సేతర మైనింగ్‌ వ్యయం 2016 నాటికి 11 ఏండ్ల కనిష్టానికి చేరుకున్నట్టు తెలిపింది. దీంతో రానున్న రోజుల్లో సప్లయి- డిమాండ్‌కు మధ్య అంతరం మరింత పెరిగి పసిడి ధరలు భారీగా పెరిగే అవకాశ ఉందని విశ్లేషణలు చెబుతున్నాయి. దీంతో సామాన్యుడికి బంగారం అందని ద్రాక్షగానే మారనుందన్నది వారి అభిప్రాయం. దీంతో రానున్న రోజుల్లో సామాన్యులు బంగారానికి ప్రత్యామ్నాయంగా ఇతర ధర తక్కువ లోహలైన వెండి వంటి ఇతర ప్రత్యామ్నాయాలపై దృష్టి సారించే అవకాశం లేకపోలేదని విశ్లేషణలు చెబుతున్నాయి.
ముందున్నది మరితం గడ్డు కాలం..
ప్రపంచ వ్యాప్తంగా విశ్లేషించి చూస్తే అత్యధికంగా ముడి పసిడి ఉత్పత్తి దక్షిణాఫ్రికా నుంచి జరుగుతోంది. ఎక్కువగా బంగారం ఇక్కడి పసిడి గనుల నుంచే వివిధ దేశాలకు ఎగమతి అవుతుంటుంది.దక్షిణాఫ్రికా పసిడి క్షేత్రాల నుంచి గత 130 ఏండ్లుగా విఫరీతంగా ముడి బంగారంను తోడేయడంతో ప్రధాన గనుల్లో నిల్వలు అడుగంటాయి. మరోవైపు మరో మేటి బంగారం ఉత్పత్తి దేశమైన ఆస్ట్రేలియాలో కూడా ఉత్పత్తి తగ్గుతూ వస్తోంది. మైన్‌ఎక్స్‌ నివేదిక ప్రకారం 2057 నాటికి దేశంలో బంగారం ఉత్పత్తి గణనీయంగా పడిపోయే అవకాశం ఉందిన పేర్కొంది. ప్రస్తుతం దేశంలో ఉన్న 71 బంగారం గనులలో కేవలం 4 తప్ప.. మిగతావన్నింటిలో నిల్వలు అడుగంటే అవకాశం ఉన్నట్టుగా నివేదిక చెబుతోంది. నిల్వలు మగిసిపోన్ను చాలా సంస్థలలో మైనింగ్‌ రానున్న 10-20 ఏండ్లలోనే చివరి దశకు రానుంది.
ఈ పరిస్థితుల్లో కొత్త అన్వేషణలకు బడ్జెట్‌ పెరిగి కొత్త నిల్వలు అందుబాటులోకి వస్తేనే పరిస్థితి కొంత కుదుట పడొచ్చని.. లేదంటే పసిడి ధరలు కొండెక్కొచ్చని అక్కడి విశ్లేషకులు చెబుతున్నారు. ఇక పోతే చైనా, రష్యాలలో మాత్రం పసిడి ఉత్పత్తి క్రమంగా జోరందుకుంటోంది. ప్రధానంగా ఈ రెండు దేశాలలో ఉత్పత్తి పెరుగతూ వస్తున్నప్పటికీ ఇవి ఆయా దేశావసరాలతో పాటు ప్రపంచ డిమాండ్‌ను కొంత మేర మాత్రమే తీర్చగలవని విశ్లేషణలు చెబుతున్నాయి.
మీ స్నేహితులకు రికమెండ్ చెయ్యండి